Man vergeet hy verkoop motor, meld dit as gesteel aan | Maroela Media
Man vergeet hy verkoop motor, meld dit as gesteel aan
Argieffoto Foto: stevepb, Pixabay
ŉ Man wat te veel te drink gehad het, en sy motor verkoop het om nog drank te kon koop, het dit die volgende dag as gesteel aangemeld toe sy motor weg was.
Die man het oor die naweek die motor as gesteel aangemeld by Rotorua-polisie in Nieu-Seeland. Hy het gesê sy motor is weg en hy vermoed iemand het dit gesteel toe hy uithuisig was, berig die New Zealand Herald.
Sers. Dennis Murphy, woordvoerder van die polisie, het gesê die man het egter die motor vir $800 verkoop om nog geld vir alkohol te bekom, maar toe hy die volgende oggend wakker word, kon hy nie onthou wat hy gedoen het nie.
“Die man wat die motor gekoop het, het gelukkig die volgende dag die registrasienommer op die CarJam-webwerf nagegaan, aangesien hy bekommerd was dat dit ŉ gesteelde motor kon wees,” het Murphy verduidelik.
CarJam is ŉ webwerf wat omvattende voertuiggeskiedenis bied en persone kan binne sekondes bepaal of daar enige uitstaande skuld op ŉ motor is en of dit moontlik gesteel is.
“Die polisie het in daardie stadium reeds die verslag ontvang dat die motor moontlik gesteel is, en ŉ waarskuwing het op CarJam se webwerf verskyn.”
Volgens Murphy het die koper die motor na die polisiestasie gebring en vertel wat gebeur het. “Ons kon hom in kontak bring met die oorspronklike eienaar en hulle het die saak opgelos.”
Murphy het gesê die polisie sê gereeld vir die publiek dis gevaarlik om te drink en bestuur, maar nou het hulle nóg ŉ waarskuwing: “Moenie drink en jou motor verkoop nie!”
[Foto’s] Wanneer ŉ gemors ŉ kunswerk word…
[Video] Rondloperhonde as waghonde ingespan
As i man dorstig is maak jy i plan!…hehehe!
Dit was nou ‘n slim ding om te doen – verkoop die kar, dan kan jy nie gevang word vir dronkbestuur nie.
So n ou planmakertjie